Portia Sizani terug in hofPortia Sizani (Foto: ENCA.com) Portia Sizani, die vrou van voormalige ANC-hoofsweep en Suid-Afrika se ambassadeur in Duitsland, Stone Sizani, sal weer vandag in die kommersiële handelsmisdaadhof in Port Elizabeth verskyn. Sizani is in Maart vanjaar in dié hof skuldig bevind aan 15 aanklagte van bedrog en nege aanklagte van geldwassery. Sizani se vonnisoplegging is egter vroeër uitgestel nadat haar regspan ŉ aansoek om hersiening ingedien het. Dié aansoek is van die hand gewys. Haar regspan het toe vroeër vandeesmaand weer om uitstel gevra om ŉ afskrif van die hof se uitspraak rakende die hersieningsaansoek te bekom. Maroela Media het vroeër berig Sizani het die Oos-Kaapse departement van onderwys uit meer as R1,2 miljoen bedrieg deur vervalste aansoeke vir graad R-onderwysposte te verwerk. Sy was in daardie stadium die distrikskoördineerder vir vroeë kinderontwikkeling en het glo “spookonderwysers” aangestel en tussen 2009 en 2010 na bewering hul salarisse in haar sak gedruk. Sizani is reeds in 2012 in hegtenis geneem waarna die verhoor vir meer as ŉ jaar uitgestel is weens haar gesondheid. Die saak sloer sedertdien met verskeie uitstelfases.